Diari Oficial de la Generalitat Valenciana


Sumari del DOGV 17, del 01-03-1980 (1980/801409)

ORDRE per la qual es dicten normes sobre el "Butlletí Oficial del Consell del País Valencià".
---------------------------------------------------------------------------------------------

### Dades del document

Número de DOGV
:   17

Data del DOGV
:   01-03-1980

Secció del DOGV
:   PRESIDÈNCIA DEL CONSELL

Número del document
:   1980/801409


Data del document
:   18-02-1980

Organisme emissor


Tipus de document
:   Ordre

Anàlisi jurídica

Ordre per la qual es dicten normes sobre el "Butlletí Oficial del Consell del País Valencià".  
Acordat pel Ple del Consell del País Valencià, en la seua sessió d'11 d'abril de 1978, la creació i publicació del Butlletí Oficial del Consell del País Valencià per tal de donar autenticitat i publicitat a les disposicions que d'ell emanen, les arreplegue i difonga amb la màxima garantia de fidelitat.  
Es necessita desenvolupar la seua regulació, tot publicant-hi no sols els Decrets i Ordres emanats del Ple del Consell, de la Presidència i de les seues Conselleries, sinó totes aquelles que, a criteri d'aquesta, puguen tenir interès per al públic en general, com ara puguen ser disposicions, circulars i instruccions de caràcter departamental.  
Es creu també que perquè el Butlletí Oficial assolesca la màxima utilitat per al públic no s'ha de limitar a la publicació de les disposicions citades al paràgraf anterior, sinó que a més a més ha d'incloure les dictades per l'Estat, d'interés específic per al País Valencià.  
Per altra banda, poden ser així mateix d'interés per als ciutadans valencians les resolucions de les Diputacions Provincials, raó per la qual quan aquesta Presidència considere que es dóna aquesta circumstància, es publicaran també aquestes resolucions al Butlletí Oficial.  
Per tot açò i a tenor de l'acord del Ple del Consell, pres en sessió de 18 de febrer de 1980, i en la seua virtut  
DISPOSE:  
Primer.- El Butlletí del Consell del País Valencià té el caràcter d'òrgan d'edició oficial de les disposicions d'interés i observància general emanades d'aquest organisme d'autogovern.  
Segon.- L'atribució de caràcter oficial s'estén retroactivament als exemplars número u del Butlletí Oficial del Consell del País Valencià publicat el dia 19 de maig de 1978.  
Tercer.- Seran publicats al Butlletí Oficial del Consell els Decrets del Ple del Consell, Decrets i Ordres de la Presidència i altres Conselleries, així com quan, aquesta ho considere d'interés general, les disposicions, instruccions i circulars de caràcter departamental. Ho seran també les disposicions emanades de l'Administració Central me afecten els interessos generals del País Valencià i les resolucions de les Diputacions Provincials, quan aquesta Presidència considere que es dóna aquesta circumstància.  
Quart.- La publicació tindrà lloc en virtut d'ofici de l'òrgan del qual emane, al qual s'adjuntarà còpia autoritzada del text de la disposició, amb el vist i plau de la Presidència, que es conservarà a l'arxiu corresponent.  
Cinqué.- Serà fixat per la Presidència el preu de l'exemplar del Butlletí Oficial.  
Sisé.- A mesura que es vaja produint la transferència de serveis per part de l'Estat i les Diputacions del País Valencià al Consell, es dictaran les normes oportunes per a la publicació al Butlletí Oficial de les matèries i extrems relacionats amb aquests que s'estime necessari.  
Seté.- La publicació de les disposicions es farà en valencià i castellà.  
Disposició Derogatòria. - Queda derogada l'ordre de Presidència de 15 de gener de 1980.  
València, a 18 de febrer de 1980.  
El President del Consell,  
(en funcions)   
ENRIC MONSONIS DOMINGO